Skattestigningerne vil ramme størstedelen af danskerne, siger økonomer til Detektor.

De peger blandt andet på, at punktafgifter, skat på arbejdsgiverbetalt telefon og afgifter på plast vil føre til skattestigninger for mere end fem procent af befolkningen. Dertil kommer skat på virksomhedsoverdragelse og en mulig bankskat, som også vil gøre det dyrere at være dansker.

– Socialdemokratiet efterlader et indtryk af, at det ikke er almindelige danskere, der kommer til at betale. Men det kommer de til i stor udstrækning, siger Mads Lundby, der er vicedirektør og cheføkonom i den liberale tænketank Cepos.

Her finder Socialdemokratiet pengene Socialdemokratiets 2025-plan har udgifter for 37,4 milliarder kroner i 2025. Langt hovedparten, nemlig 27,8 milliarder kroner, finansieres via det såkaldte økonomiske råderum, som er de penge, der ventes at være i statskassen i årene fremover som følge af allerede gennemførte reformer. De resterende 9,6 milliarder kroner finder Socialdemokratiet på følgende vis: 3,0 milliarder: Loft over brugen af konsulenter i det offentlige.

2,4 milliarder: Tilbagerulning af skattelettelser for virksomhedsarvringer og store kapitalindkomster.

1,5 milliarder: Samfundsbidrag fra den finansielle sektor - konkret model skal udarbejdes med sektoren selv.

0,7 milliarder: Fastholde skatten på fri telefon og internet, som regeringen og DF ellers har afskaffet fra næste år.

0,6 milliarder: Frigivne midler i satspuljen, som ikke tilføres nye midler fra 2020.

0,5 milliarder: Den arbejdsgiverbetalte sygedagpengeperiode forlænges fra 30 til 40 dage.

0,5 milliarder: Begrænsning af videregående uddannelsers udgifter til annoncer og reduktion af tilskud til privatskoler.

0,3 milliarder: Afgifter på plast og kemi - blandet andet en højere afgift på plastikposer og en afgift på flaskevand.

0,2 milliarder: Forhøjelse af arbejdsskadeafgiften i forbindelse med styrkelse af arbejdsmiljø.

Herunder følger en lidt længere forklaring:

Punktafgifter

Socialdemokratiet vil skrotte skattestoppet på punktafgifter. Det vil tilføre det økonomiske råderum cirka 700 millioner kroner i 2025. Men det vil samtidig betyde skattestigninger på blandt andet kaffe, chokolade, slik og bilpærer.

Punktafgifter vil utvivlsomt ramme størstedelen af befolkningen, fastslår Mads Lundby.

- Der er punktafgifter på en lang række varer. Afgiften vil blive lagt ovenpå priserne, og det vil altså ramme hr. og fru Danmark, siger han.

Den vurdering deler Per Nikolaj Bukh, der er professor i økonomistyring ved Aalborg Universitet.

- Punktafgifter rammer bredt – faktisk nærmest alle, der har et forbrug – og netop den type afgifter har en social slagside, da de personer, som tjener mindst, relativt set vil blive ramt hårdest, fortæller han.

Skat på fri telefon

Socialdemokratiet vil også fastholde skatten på arbejdsgiverbetalte telefoner, hvilket indbringer cirka 700 millioner kroner til staten. Den skat havde regeringen og Dansk Folkeparti planlagt at sløjfe fra næste år.

Skatten rammer i dag cirka 514.000 danskere, hvoraf over halvdelen ikke betaler topskat, viser tal fra Skatteministeriet. Selvom skatten først fjernes næste år, og danskerne dermed ikke skal betale mere end i dag, vil det altså koste mere, end hvis regeringen fjerner skatten.

Det fortæller Simon Halphen Boserup, der er adjunkt på Økonomisk Institut på Københavns Universitet til Detektor.

– De skal betale det samme i skat, som de gør nu. Men til næste år går de jo så glip af en skattelettelse, siger han.

Afgifter på plast og kemi

Socialdemokratiet vil indføre afgifter på plast og kemikalier for i alt 300 millioner kroner.

Det indebærer blandt andet højere afgifter på plastposer og flaskevand samt på pvc og phtalater. Dette vil påvirke størstedelen af befolkningen, mener eksperterne.